གཤེན་གྱི་འདུལ་འཛིན་པ་རྣམས་གདེང་བའི་གདན་ལ་བཞུགས་ཅིང་རྨད་དུ་བྱུང་བའི་སངས་རྒྱས་ཀྱི་ན་བཟའ་རྨད་གོས་ལ་སོགས་སྐུ་ལ་གསོལ་ནས་དབུ་མཛད་ཀྱིས་གཤེན་གྱི་དགེ་སྤྱོད་ཆོ་གའི་དབུ་འཛུགས་ནས་རིམ་བཞིན་ཁྲུས་ཀྱི་ཚིག་བཤད་གསུངས་པ་དང་ཁྲུས་བྱ་བ་དང་༧སྐྱབས་རྗེ་དཔོན་གསས་བླ་མ་སྨན་རིའི་ཁྲི་འཛིན་རིན་པོ་ཆེ་མཆོག་གིས་དུས་གསུམ་སངས་རྒྱས་ཀྱི་མཚན་ཕྱག་རེ་གསུང་པ་དང་འདུལ་མང་རྣམས་ཀྱིས་མཚན་ཕྱག་རེ་བརྗོད་ནས་ཕྱག་རེ་འཚལ་བ་སོགས་རྗེས་ཟློས་གནང་ནས་འདུལ་ཆོག་གི་ལྟུང་བཤགས་སོགས་གསུང་གནང་།ཚོགས་གྲལ་དུ་འཁོད་ནས་རྣམ་རྒྱལ་ཕྱག་བཤགས་གཤེན་རབ་སྤང་རྟོགས་སོགས་གསུངས་ནས་དགེ་སྤྱོད་ཀྱི་མདོ་ཆོག་ལས་ས་ཆོག་ནས་བཤགས་པ་ཡན་གསུངས་གྲུབ་རྗེས།དེ་ནས་ཉི་མ་དྲོས་ལ་སླེབས་དུས་ཞོགས་ཟས་ལ་རོལ་བ་དང་༧སྨན་རིའི་དཔོན་སློབ་རིན་པོ་ཆེ་མཆོག་ནས་སྐབས་བབ་ཀྱི་འདུལ་འགྲེལ་འཕྲུལ་གྱི་སྒྲོན་མེ་སོགས་ཀྱི་དཔེ་ཁྲིད་བཀའ་དྲིན་བསྩལ།དེ་ནས་གཤེན་གྱི་དཀའ་ཐུབ་ཀྱི་མདོ་ལས་ཉི་མ་ཤར་ནས་དྲོས་ཆེན་དུ་མ་ཕྱིན་བར་དུ་བདེ་བར་གཤེགས་པ་རྣམས་དབྱིངས་ནས་སྤྱན་དྲོང་ཞིང་།མར་མེ་དང་མེ་ཏོག་དང་ཞལ་ཟས་དང་བདུག་སྤོས་དང་ལྷ་རྫས་ཀྱི་དྲི་ཆབ་དང་རོལ་མོ་དང་སྒྲ་སྙན་དང་མཆོད་བརྗོད་དང་བསྟོད་ཚིག་གིས་མཆོད་པ་འབུལ་ལོ་གསུངས་པ་ལྟར་དགེ་སྤྱོད་ཀྱི་མདོ་ཆོག་དང་པང་ཀོང་སོགས་ནས་མཆོད་པ་དང་སྐུ་བསྟོད་སོགས་ཀྱི་ཚིག་བཤད་བརྗོད་ནས་རང་གཞན་སྒྲིབ་གཉིས་སྦྱང་ཞིང་ཚོགས་གཉིས་བསགས་ཕྱིར་དུས་གསུམ་བདེ་གཤེགས་རྣམས་ལ་རྣམ་ལྔ་སོགས་ཇི་སྙེད་མཆོད་པའི་ཡོ་བྱད་མ་ཚང་བ་མེད་པར་བཤམས་ནས་དངོས་འབྱོར་ཡིད་སྤྲུལ་གྱིས་མཆོད་པ་རྒྱ་ཆེར་ཕུལ།གཤེན་གྱི་དཀའ་ཐུབ་ཀྱི་མདོ་ལས་དེ་ནས་ཁ་ཟས་མཛད་དེ་ཉིན་ཕྱེད་དུ་མ་ཕྱིན་བར་དུ་བདེ་བར་གཤེགས་པ་སྐུ་གདུང་དང་སཱཙྪ་དང་མཆོད་གཏོར་གྱི་ཆོ་ག་མཛད་དོ།ཅེས་གསུངས་པས།མཆོད་གཏོར་གྱི་སྔོན་འགྲོ་བོན་སྤྱོད་རྣམས་གྲུབ་རྗེས་རང་གཞན་གྱི་རྒྱུད་ཀྱི་སྒྲིབ་གཉིས་སྦྱང་ཞིང་བུ་ལོན་ལན་ཆགས་སོགས་གསོབ་ཕྱིར་གསེར་དངུལ་ཟངས་ལྕགས་སོགས་གང་རིགས་ཀྱི་གཏོར་གཞོང་ནང་དུ་བདུད་རྩིའི་ཁྲུས་ཆབ་རྣམས་ལེགས་པར་བཤམས་ཤིང་མཆོད་གཏོར་རྩིས་མགོ་བདུན་པ་དང་བདུད་རྩི་ཆུ་རྒྱུན་ལན་ཆགས་གཏོར་མ་སོགས་ཀྱི་ཚིག་བཤད་གསུངས་ནས་སྲིད་ཞི་དང་ཡོན་ཏན་ལན་ཆགས་སྙིང་རྗེའི་མགྲོན་རྣམས་ལ་འཁོར་གསུམ་དམིགས་མེད་ཀྱི་སྦྱིན་པ་རྒྱ་ཆེར་འབུལ་ཞིང་བསྔོ་བ་སྨོན་ལམ་སོགས་གནང་།